SA sakeman sterf in Mosambiek | Maroela Media
Die vrou van 'n Suid-Afrikaanse sakeman het maande lank gesoebat en gesmeek iemand moet haar man uit aanhouding in Mosambiek help bevry, maar net toe dit lyk of sy die stryd sou wen, is hy Woensdag in die vroeë oggendure dood.
André Hanekom (61) se dogter, Andrie, het aan Maroela Media gesê die owerhede in dié buurland het nie eens self haar ma, Francis, van haar pa se dood laat weet nie. Sy moes dit by vriende hoor. Vroeg Woensdagoggend het Francis sy liggaam in die polisieselle in Pemba gaan uitken.
Andrie, wat in Kameroen werk, is enkele ure later van haar pa se dood laat weet. Andrie was Woensdag so bewoë dat sy skaars kon vertel van die hel waardeur haar ma sedert 1 Augustus is toe Hanekom geskiet en na bewering deur die Mosambiekse weermag aangehou is.
My pa het bloed opgebring en stuipe gekry.
Francis, 'n verpleegsuster, moes die naweek verbete baklei om haar man te sien nadat hy na bewering vergiftig is. "My pa het bloed opgebring en stuipe gekry," het Andrie Woensdag vertel, "maar hulle het gesê hy het 'n beroerte gehad. My ma kon sien iemand wou hom vergiftig."
Dinsdag is Francis weer ná 'n stryd toegelaat om haar man te sien. Andrie vertel hy het beter gelyk en hoewel hy verlam was, kon hy praat en regop sit. Die gesin het moed geskep dat hy sou oorleef en eindelik vrygelaat sou word nadat die owerheid beweer het hy is betrokke by terroristebedrywighede.
André en Francis Hanekom het langer as 25 jaar in Mosambiek gewoon en werk. Foto: Facebook
En toe kry Francis vroeg Woensdagoggend die doodstyding. "Hulle het my pa doodgemaak omdat hulle sy grond wil hê," beweer Andrie. Haar ouers besit 'n stuk grond aan die kus in die noorde van Mosambiek waarop ontwikkelaars glo vir miljoene rande wil bou.
Sy sê haar ouers is kort voordat haar pa in Augustus geskiet is, gewaarsku sy lewe is in gevaar, maar hulle het gemeen om die stryd om hul grond te behou in die hof te voer. Nadat hy op 1 Augustus geskiet is, het die nagmerrie begin om hom uit aanhouding te probeer kry.
"Hy het skaars in die hospitaal beland nadat hy geskiet is," vertel Andrie, "toe neem iemand 'n foto [van hom] en begin die gerug loop dat 'n 'terroris' [haar pa] in die hospitaal is. Die polisie wou nie sê wie die foto geneem het nie, maar het net gesê hy is in hegtenis geneem."
My pa is uit die polisiestasie ontvoer.
Sowat 'n maand later, op 6 November, het die polisie na bewering fakkels kom steel van haar pa se boot, waarmee hy huurvaarte vir hengelaars onderneem het. "Daarmee wou hulle 'n valse saak aanhangig maak om my pa nog langer aan te hou."
Sy gesin het toe vasgestel Hanekom word op die militêre basis in Mueda aangehou. Eindelik is hy van daar na Pemba verskuif, waar hy Woensdagoggend dood is.
André Hanekom In die nuus
Diepste medelye en simpatie aan die Hanekom familie. Om 'n geliefde op so wyse te verloor – woorde ontbreek.
Maar laat dit ook aan Suid-Afrikaners 'n waarskuwing wees in die algemeen – bly uit Mosambiek uit. Hulle wil mens net uitbuit – is in hul natuur.
Maar hulle kom hiernatoe om te moor en roof! Dan kry hulle verniet mediese sorg en bly in n mooi tronk of word terug gestuur! Dit klink eerder vir my soos n tipiese terroris. Sterkte aan die familie.
Sterkte! Ek glo julle is deur helping.
Hou SA dop want hier sal dit net so gaan. Wanneer die massas jou wil uithê sal hulle jou uit kry.
Harter dat sulke dinged gebeur.
Sterkte aan die familie. Hoop 'n behoorlike ondersoek word gedoen oor sy aanhouding en oorsake van sy dood. Betrokkenes hier en daar behoort vervolg te word indien ongeruimthede opduik.